ગંગા દશહરાનું પર્વ ચાલી રહ્યું છે ત્યારે આપણે ગંગાની વાત કરીએ. વર્તમાન ગંગા એ સામાન્ય નદી નથી. જે પરમાત્માનું દ્રવીભૂત બ્રહ્મ છે, તેને ભારતના ઋષિઓએ ગંગા કહ્યું છે. જ્ઞાનની દૃષ્ટિએ તે બ્રહ્મદ્રવ છે. ભક્તિની દૃષ્ટિએ કહીએ તો ભગવાન નારાયણના ચરણોની ધોવન છે. જ્યારે તમે ગંગાજીમાં ડૂબકી લગાવો ત્યારે એ ખ્યાલ મહત્ત્વ ધ્યાનમાં રાખવું કે તમે પરમાત્મારૂપી અમૃતસાગરમાં ડૂબકી લગાવી રહ્યાં છો. આ એક ધારા છે. જ્યારે મન કઠોરતા છોડીને દ્રવીભૂત બને ત્યારે જ મનમાં ભક્તિની ધારા પ્રવાહિત થાય. હિમાલયનો બરફ કઠોર બની થીજી રહે ત્યાં સુધી ગંગા પ્રગટ થતી નથી. તે બરફ પીગળે ત્યારે જ હિમાલયમાંથી ગંગા પ્રગટ થાય છે. માટે હૃદય પીગળે ત્યારે ભક્તિની ધારા પ્રવાહિત થાય. આપણે જીવનમાં ગંગાજીમાંથી પાંચ ગુણ ગ્રહણ કરવા જોઈએ. એ છે, તરલતા, સરલતા, નિર્મલતા, શીતળતા અને મધુરતા. આ પાંચ ગુણ ગંગાજીમાં છે અને તેથી જ ગંગાજી સ્નાન કરનારાને પવિત્ર કરી છે, તેનું જળ ગ્રહણ કરનાર-પીનારને પવિત્ર કરે છે..